CELEX: 62017TN0727
Language: hr
Date: 2017-10-26 00:00:00
Title: Predmet T-727/17: Tužba podnesena 26. listopada 2017. – PP i dr. protiv ESVD-a

22.1.2018   
            
            
               HR
            
            
               Službeni list Europske unije
            
            
               C 22/45
            
         Tužba podnesena 26. listopada 2017. – PP i dr. protiv ESVD-a
   (Predmet T-727/17)
   (2018/C 022/61)
   Jezik postupka: francuski
   
      Stranke
   
   
      Tužitelji: PP, PQ i UQ (zastupnik: N. de Montigny, odvjetnik)
   
      Tuženik: Europska služba za vanjsko djelovanje
   
      Tužbeni zahtjev
   
   Tužitelji od Općeg suda zahtijevaju da:
   
               —
            
            
               utvrdi i presudi,
               
                           —
                        
                        
                           obračunske liste tužiteljâ od 3. veljače, 6. veljače i 20. ožujka 2017. koje im je elektroničkom poštom proslijedila služba za ljudske resurse ESVD-a kao i, po potrebi, obračune plaća putem kojih je dodijeljeno plaćanje naknade za obrazovanje za njihovu djecu;
                        
                     
                           —
                        
                        
                           i napokon, po potrebi, odluku Tijela za imenovanje u obliku elektroničke pošte od 15. prosinca 2016. kojom su obaviješteni:
                           
                                       —
                                    
                                    
                                       da je zahtjev za naknadu troškova školovanja kojima se prekoračuje ograničenje za naknadu za obrazovanje tipa B za školsku godinu 2016/2017 prihvaćen,
                                    
                                 
                                       —
                                    
                                    
                                       da svaki iznos kojim se prekoračuje ograničenje ni u kojem slučaju ne može premašiti 9 704,16 eura;
                                    
                                 
                     
         
               —
            
            
               da se tuženiku nalaže snošenje troškova.
            
         
      Tužbeni razlozi i glavni argumenti
   
   U prilog osnovanosti tužbe tužitelji ističu dva tužbena razloga.
   
               1.
            
            
               Prvi tužbeni razlog, koji se temelji na prigovoru nezakonitosti u mjeri u kojoj se, odlukom koju je donio tuženik, o ograničenju iznosa naknade troškova školovanja iznad ograničenja određenog Pravilnikom, koju se pobija u ovom slučaju, kao i bilješkom od 15. travnja 2016. na kojoj se temelji te Smjernicama, krši Pravilnik o osoblju za dužnosnike Europske unije i njegov Prilog X.
            
         
               2.
            
            
               Drugi tužbeni razlog, koji se temelji na nezakonitosti pojedinačne odluke zbog sljedećih prigovora:
               
                           —
                        
                        
                           povrede načela predostrožnosti, legitimnih očekivanja, pravne sigurnosti i povrede načela dobre uprave, kao i njihovih stečenih prava;
                        
                     
                           —
                        
                        
                           povrede prava na obitelj i prava na obrazovanje;
                        
                     
                           —
                        
                        
                           povrede načela jednakog postupanja i nediskriminacije;
                        
                     
                           —
                        
                        
                           nepostojanja odvagivanja interesa i poštovanja načela proporcionalnosti usvojene mjere.